Oporuka kardinala Stepinca
<s>Mojim dragim vjernicima!</s>

<s>Božja providnost u svojim nedokučivim planovima prije mnogo godina htjela mi je povjeriti dužnost pastira vaših duša.</s><s>Uvjeren sam, da 
je u ono doba u našoj nadbiskupiji bilo mnogo svećenika, koji su bili učeniji, kreposniji i zaslužniji nego ja, budući da sam ja onda imao samo 3 i pol godine svećeničkog života i rada i jer sam bio svima nepoznat.</s><s>Da se sada, poslije svega, što se je dogodilo, upitam: Zašto je Gospodin upravo mene za ovu službu odabrao? — morao bih se poslužiti riječima sv. Pavla, koje je upravio vjernicima u Korintu: 'Što je ludo pred svijetom, odabra Bog, da posrami mudre.</s><s>I što je slabo pred svijetom, izabra Bog, da posrami što je jako.</s><s>I što je neplemenito pred svijetom i prezreno, izabra Bog.</s><s>I ono, što nije, da uništi ono, što jest, da se nitko ne hvali pred Bogom'.</s>

<s>Od dana, kad sam bio izabran za duhovnog natpastira, prođoše mnoge godine, a sve burne i teške, i na koncu moj je tjelesni život uslijed toga stradao i zdravlje mi je narušeno.</s><s>Osjećam, da s vama neću dugo biti.</s><s>Svjestan sam u dubini svoje duše, da nijesam bio bez pogrješaka, a još sam čvršće u to uvjeren, kad imam pred očima riječ sv. Ivana: 'Ako kažemo, da smo bez grijeha, varamo sami sebe i nema istine u nama'.</s><s>Ako sam bilo kome učinio kakvo zlo, iskreno ga molim, da mi to oprosti, a svima, koji su meni zlo načinili, opraštam iz sveg srca.</s><s>Inače ne bih bio dostojan stupiti pred Krista Otkupitelja, koji je na križu molio za one, koji su ga razapeli: 'Oče, oprosti im, jer ne znaju, što čine!'.</s>

<s>Opraštajući se od vas, moji dragi vjernici, smatram potrebnim upraviti vam nekoliko riječi, koje da budu kao moja duhovna oporuka.</s><s>Želim, naime, i poslije svoje smrti činiti sve, što mogu, da otklonim od vas opasnosti, koje vam prijete i da povećam vašu sreću, koliko je to moguće u ovoj suznoj dolini.</s><s>Smatram to tim nužnijim, što vi, dragi moji biskupljani, sačinjavate dobar dio Hrvatskog Naroda, u kojem mi je Božja providnost dodijelila natpastirsko djelovanje.</s><s>Što vama namjenjujem, bit će korisno i za sve ostale.</s><s>Među vas su nadrli i ušuljali se bezbožnici, ljudi, koji premda su u manjini, dok ovo pišem, dosižu jedva 2% svega pučanstva, ipak su sve učinili, da iz vaših duša iščupaju Ime Božje i da vas — kažu oni — učine sretnima i bez Boga.</s><s>Ali, predragi vjernici, u času kad napuštam ovaj svijet o svakom takvu pokušaju ja vam moram kazati, što je rekao prorok Izaija: 'O moj narode, oni koji te nazivlju blaženim, varaju te i uništavaju put, kojim ćeš ti morati ići'.</s><s>Zar niste možda čuli što je kazao od Gospodina nadahnuti pjesnik prorok: Ako Gospodin ne zida kuće, uzalud se trude, koji je grade.</s><s>Ako Gospodin ne čuva grada, uzalud straža bdije nad gradom'.</s>

<s>Htjeti postići sreću bez Boga znači: zidati babilonsku kulu, koja je svojim graditeljima donijela pomutnju jezika i uzrokovala, da su se raspršili po svijetu.</s><s>Tako će se dogoditi i u buduće.</s><s>To je sigurno.</s><s>Svaki pokušaj, da se stvori kultura, civilizacija, blagostanje kojeg naroda bez Boga, znači zapečatiti njegovu vremenitu i vječnu propast.</s><s>Stoga i ja, dragi sinovi, opraštajući se od vas, upravljam vam riječi sv. Pavla Filipljanima: 'Ustrajte čvrsto u Gospodinu, predragi!'.</s><s>Samo je u Gospodinu zasnovana naša vremenita i vječna sreća.</s><s>Daleko od Gospodina samo je propast i uništenje.</s>

<s>Zar nije istina, da je i rasipni sin, o kojem piše sv. Evanđelje, mislio naći sreću, ako napusti očinsku kuću?</s><s>Otišao je od nje bogat, ali kasnije, u kakvu se jadu našao!</s><s>Rado bi bio utišao glad svoju žirom, što svinje jedu, ali mu ga nitko nije davao.</s><s>Ljudi, koji preziru Boga, žele vas, dakle, udaljiti od njega i tako vas sniziti na veoma žalosno stanje.</s><s>Njihovo je djelo i nastojanje prokleto od Boga, a to je lako razumjeti, jer 'Bog se ne da izrugivati', kako piše sv. Pavao.</s><s>Na koncu mjesto sreće, koju obećavaju, neće vam moći pružiti ni ono, što je čovjeku najnužnije.</s>

<s>Vazda će biti tako, jer je Božja riječ istinita.</s><s>A i ne može se prevariti.</s><s>Kaže prorok: 'Gospodine, ti si nada Izraelova.</s><s>Svi, koji te napuštaju, bit će posramljeni, a koji se udaljuju od tebe, bit će zapisani u prah, jer su napustili izvor žive vode, a to jest Gospodina'.</s><s>Veliki, dobri Bog nije zapustio čovjeka poslije pada u zemaljskom raju, premda je to čovjek zaslužio.</s><s>Naprotiv, Bog je tako ljubio svijet, da je poslao svoga Sina, da ga spasi, kako veli Apostol: 'lzbavi nas iz vlasti tame i premjesti u kraljevstvo svoga ljubljenoga Sina'.</s><s>To je kraljevstvo Kristova Crkva, katolička Crkva, koja je tako stara kao i sama kršćanska vjera.</s><s>Katolička Crkva nije ni za slovce izmijenila svoje nauke, nego uči i danas sve ono, što je primila od apostola.</s><s>Ona, kako sami znate, ima svoje vrhovno sjedište u Rimu i imat će do svršetka svijeta.</s><s>Ondje je imao svoje sijelo prvi Kristov namjesnik u upravi Crkve, sv. Petar.</s><s>Ondje stoluju i njegovi nasljednici, pape.</s><s>Vi znate, što je Isus rekao Petru: 'Ti si Petar i na toj stijeni sazidat ću Crkvu svoju i vrata paklena neće je nadvladati'.</s>

<s>Ovo je, dakle, vrhovno pravilo: Gdje je Petar, tu je i Kristova Crkva!</s>

<s>Dragi moji vjernici, pod svaku cijenu, pa i uz cijenu istoga života svoga, ako bude potrebno, ostajte vjerni Kristovoj Crkvi, koja ima svoga vrhovnoga pastira Petrova nasljednika!</s><s>Vi znate, da su naši oci i pređi kroz tolika stoljeća prolili tolike potoke i rijeke krvi, da očuvaju sveto blago katoličke vjere i da ostanu vjerni Kristovoj Crkvi.</s><s>Vi nećete biti dostojni imena otaca vaših, ako budete dopustili, da vas tko otrgne od pećine, na kojoj je Krist sazidao Crkvu svoju.</s><s>Godine 1941 mi smo se spremali svečano proslaviti 1300-godišnjicu prvih veza Hrvatskog katoličkog Naroda sa Sv. stolicom.</s><s>Svjetski rat je omeo tu svečanu jubilarnu proslavu, ali ni rat, ni mir, ni sreća, ni nesreća ne smiju nas uzdrmati u našoj odlučnosti, da ostanemo vjerni Kristovoj Crkvi sve do smrti.</s><s>Moramo ponavljati poput Izraelaca na obalama babilonskih rijeka: 'Ako te zaboravimo, Jeruzaleme, neka usahne naša desnica!'.</s>

<s>Da među vama bude tko, bilo svjetovnjak, bilo svećenik, koji bi ma samo na časak pokolebao u ovoj točki, neka mu bude kuća daleko od vaše!</s><s>Možda ćete reći, da odveć strogo sudim?</s><s>Bio bih vaš najgori neprijatelj, ako bih vam zatajio istinu.</s><s>Ako govorim ovako, činim to za vaše bolje dobro.</s><s>Zar Isus nije ostavio opomenu: 'Pazite, da vas nitko ne zavede!'.</s>

<s>Zaista, biti rastavljen od Krista znači: biti kao mladica odsječena od čokota loze.</s><s>Sudbina takva pojedinca bit će onakva, kako je opisuje Isus za vrijeme svoje posljednje večere: 'Tko ne ostane u meni, izbacit će se napolje kao neplodna mladica i osušit će se.</s><s>I skupit će je i baciti u oganj, da sagori'.</s><s>Budite, dakle, vazda vjerni katoličkoj Crkvi, vjerni do groba!</s>

<s>Težak bi bio život u obitelji, kad ne bi bilo majke.</s><s>Crkva je velika Božja obitelj.</s><s>Bog je toj svojoj obitelji dao majku, tj. bl. Djevicu Mariju, Majku Božju, i Majku svih nas.</s><s>Dragi moji vjernici, naši su oci i pradjedovi posvuda po našoj domovini gradili crkve posvećene presvetoj Djevici.</s><s>Njezina je sveta prilika časno stajala kao ures na zastavama naših pređa, kad su oni polazili vojevati 'za krst časni i slobodu zlatnu'.</s><s>Pred njezinim oltarima na koljenima su padali pokornici i raskajani grješnici moleći od Gospodina oproštenje grijeha po zagovoru one, koja je Utočište grješnika.</s><s>U nju su polagali svoje pouzdanje naši pređi u svim teškim časovima svoga osobnoga i narodnoga života.</s><s>Nastavljajte svijetlu predaju vaših otaca!</s>

<s>Na to vas, uostalom, potiču vrhovni pastiri sv. Crkve.</s><s>Ako iskrenom i trajnom ljubavlju budete štovali i ljubili Majku Božju i na vama će se obistiniti što prorokuje nadahnuti mudrac: 'Tko časti svoju majku, sličan je onomu, tko sakuplja blago'.</s>

<s>Samo je bezbožni komunizam bio kadar uvrstiti, dapače u školske priručnike, svetogrdne hule protiv Majke Božje.</s><s>Te sam svetogrdne hule ja g. 1946 za vrijeme poznatog tzv. procesa osudio i žigosao, a oni su se tim sudskim procesom nadali katoličku Crkvu jednim potezom pera izbrisati iz naše hrvatske Domovine.</s><s>Ne dao Bog, da itko između vas pođe tragom onih zločestih ljudi, i napada Majku Božju.</s><s>Za takva će jadnika vrijediti riječ mudračeva: 'Tko ogorčava život svoje majke, proklet je od Gospodina'.</s>

<s>Na koncu, predragi sinci, jer je 'Bog ljubav', kako veli Apostol, ljubite se međusobno!</s><s>Vazda se bratski ljubite!</s><s>Budite samo jedno srce i jedna duša, ali ljubite i svoje neprijatelje, jer je Božja zapovijed.</s><s>Tada ćete biti djeca svog Oca nebeskoga, 'koji daje, da njegovo sunce izlazi na zle i na dobre i šalje svoju kišu pravednima i grješnima'.</s><s>Neka vas od ljubavi prema neprijateljima ne odvraća njihova zloća, jer je jedno čovjek, a drugo je njegova zloća.</s><s>Kaže sv. Augustin: 'Čovjek je Božje stvorenje, a zloća je ljudsko djelo.</s><s>Ljubi ono, što je Bog stvorio, a ne ono, što je čovjek uradio'.</s>

<s>Sjetite se kojom zgodom u svojim molitvama i mene, svoga pastira u teškim vremenima, da mi Gospodin bude milostiv!</s><s>Nadam se, da će mi milosrdni Isus udijeliti milost, te ću moći vazda u nebu moliti i za sve vas dok bude svijeta i vaše nadbiskupije, da postignete cilj, za koji vas je Bog stvorio.</s>

<s>Krašić, 28. svibnja 1957.</s>

<s>Alojzije kardinal Stepinac, nadbiskup</s>

<s>Religiozni tekstovi</s>

